
În anul 1961 se încheia cercetarea arheologică a aşezării 
cucuteniene de la Truşeşti — Țuguieta (jud. Botoşani). Avea să fie şi a 
rămas astfel, ca cea mai mare aşezare preistorică cercetată vreodată 
integral în România.Pe lângă numeroasele locuinţe, splendida 
ceramică pictată cucuteniană descoperită în mare cantitate, unelte sau 
obiecte de podoabă, săpăturile arheologice aveau să aducă la lumină 
câteva complexe unice pentru această parte a Europei. Câteva locuinţe 
aveau în interiorul lor, modelate în lut, complexe de cult ce 
demonstrau existenţa unei vieți spirituale complexe şi, mai ales, 
manifestarea unei organizări sociale extrem de elaborate. Între acestea, 
locuința cu nr. XXIV avea să dezvăluie un astfel de complex de cult 
unic în Europa. În interiorul locuinţei nr. XXIV, în zona sa centrală, a 
fost descoperit un altar monumental, unic până în prezent în arealul 
culturii Cucuteni. Studierea resturilor sale şi poziţia lor sugerează că, 
foarte probabil, iniţial, acesta se afla în poziţie verticală. În urma 
distrugerii intenționate a locuinţei, prin incendiere, el s-a prăbuşit pe 
podeaua locuinţei.Structura acestei piese relevă organizarea sa în două 
registre, unul superior şi altul inferior. La partea sa superioară sunt 
reprezentate două personaje umane, inegale ca mărime, cu capetele în 
formă de cupă, fiecare având câte un pandantiv la gât şi braţele 
ridicate în poziţie de orantă. Cele două personaje erau unite în zona 
centrală printr-o cavitate redând foarte probabil graviditatea. Grupări 
de câte trei coloane sunt amplasate de o parte şi alta a acestei cavităţi, 


iar deasupra ei, stilizate sunt alte trei coloane. În faţa altarului erau 
resturi dintr-o construcţie neprecizată (masă sau banchetă) şi părți din 
altă placă decorată, provenind probabil de la un alt altar.Reprezentarea 
dublă, a două personaje, a fost interpretată fie drept o reprezentare a 
cuplului divin (Zeiţa-mamă şi acolitul său masculin), respectiv a 
hierogamiei, fie a cuplului mamă — fiică, o prefigurare a cuplului 
Demeter — Kora (sau Mamă — Fiu). Grupările de câte trei coloane au 
fost asociate cultului coloanei, se pare, răspândit în neo-eneoliticul 
egeo-balcanic.Chiar dacă opiniile cercetătorilor diferă în ceea ce 
priveşte unele detalii, semnificaţiile generale întrunesc unanimitatea. 
Astfel, se poate constata că cele mai importante descoperiri din 
această aşezare sunt cele legate de viaţa spirituală a acestei comunităţi, 
ele atestând faptul că situl a jucat un rol important în cadrul 
comunităţilor Cucuteni A3 din zonă, putând fi socotit, poate, centru 
tribal. Construcţiile de cult la care ne-am referit reprezintă descoperiri 
de excepţie în arealul complexului cultural Cucuteni-Tripolie şi în 
acelaşi timp de referință. Ele sunt dovezi ale practicării cultului legat 
de Marea Zeiţă şi, respectiv, perechea divină. În centrul depresiunii 
celei mari a Jijiei, cunoscută şi sub numele de Câmpia Moldovei, 
apele Jijiei trec nu departe de dealul numit de localnici din timpurile 
bunilor şi străbunilor lor, Ţuguicta.Acesta străjuiește de o parte 
depresiunea Dorohoiului, iar de alta Stepa Bahluiului, zonă numită 
adeseori drept veritabila poartă a Jijiei, pe unde de-a lungul timpului 
au trecut numeroase populaţii. Acum puţin peste 4.000 de ani î.Hr., 
vestigiile arheologice demonstrează că dealul a fost locuit de o 
comunitate cucuteniană o perioadă de circa un veac şi jumătate. În 
perioada interbelică aici au fost efectuate cercetări de suprafaţă sau 
mici sondaje de informare de către N. Constantinescu, C. D. Vasiliu, 
Radu Vulpe (profesor la universitatea ieșeană) şi A. Niţu (asistentul 
acestuia), cele mai multe dintre materialele arheologice rezultate fiind 
adăpostite de Muzeul de Antichităţi din laşi.După cel de al Doilea 
Război Mondial, profesorul I. Nestor a inițiat un plan amplu de 
cercetări arheologice ce-şi propunea studierea cât mai complet posibil 

a unei zone largi a văii Jijiei, cu scopul înţelegerii caracterului 
diverselor locuiri umane şi în principal evoluţia acestora de-a lungul 
timpului. În cadrul acestui mare proiect, cercetări arheologice, ample, 
au început în 1951, ele continuând până în 1959 şi au fost reluate în 
1961 când săpăturile au şi fost încheiate. Un mare colectiv de 
cercetători de la Muzeul de Istorie al Moldovei, Institutul de Istorie şi 
Arheologie al Filialei din laşi a Academiei Române şi ai Universităţii 
din laşi, sub conducerea profesorului M. Petrescu-Dîmboviţa, a reuşit 
să cerceteze o suprafață de cca 3 ha, fiind cea mai mare aşezare 
preistorică cercetată până atunci, dar şi până în prezent pe teritoriul 
României.Aici au fost descoperite 98 de locuinţe, dintre care 93 din 
vremea fazei Cucuteni A, când locuirea a fost mai intensă şi cinci din 
faza Cucuteni B, dar şi 62 de anexe şi 196 de gropi cu funcţionalitate 
multiplă. În cele din urmă, s-a putut stabili că, în fapt, aici au existat 
foarte probabil trei secvenţe de locuire, succesive, toate aparţinând 
aceleiaşi faze a culturii Cucuteni, respectiv faza A. Chiar dacă în 
această situaţie numărul locuinţelor strict contemporane (cca 30 pentru 
fiecare secvenţă ocupaţională) scade cu mult, se poate admite că 
pentru epoca aceea un asemenea sat preistoric era unul mare şi 
important. Studierea matematico-statistică a formelor şi decorului 
ceramicii a permis formularea următoarei ipoteze: într-o primă etapă 
(Cucuteni A3), locuinţele ar fi fost construite în zona centrală, când a 
existat şi o construcţie de cult; în etapele următoare, locuirea s-a extins 
spre V şi E. În aceste secvenţe se constată existenţa locuinţelor 
grupate în jurul unei piaţete. De-a lungul evoluției acestora 
construcțiile anexe cu resturi de cuptoare se situcază în partea de V a 
aşezării. Studiul nu numai al ceramicii, dar şi al uneltelor de piatră, 
silex, os şi corn alături de râşniţe şi resturile scheletice aparţinând unor 
numeroase specii de animale, domestice sau sălbatice, demonstrează şi 
practicarea diferitelor meşteşuguri şi ocupaţii. Între acestea cultivarea 
pământului şi creşterea animalelor, torsul sau țesutul dar şi vânătoarea 
pledează pentru existenţa unei economii diversificate cu strategii 
adecvate resurselor oferite de mediul natural înconjurător.Aşezarea a 

avut un şanţ de apărare amplasat pe latura de est unde se află calea de 
acces spre Țuguieta. Acesta are în plan forma unui arc de cerc, curbat 
spre E, cu profil în formă de pâlnie, cu adâncimi (între 1 - 2,60 m) şi 
lățimi (între 1,60 - 5 m), variabile.Descoperirea a mai multor locuinţe 
în interiorul cărora au fost descoperite mai multe amenajări deosebite 
a permis atribuirea lor unor complexe de cult. Datorită acestui fapt s-a 
considerat că aşezarea ocupa un loc important în zonă putând fi un 
veritabil centru spiritual pentru comunitățile cucuteniene din zonă.Nu 
există date radiocarbon pentru nici unul din complexele cercetate la 
Truşeşti. Dar, în general, etapa Cucuteni A3 căreia îi corespunde 
evoluția aşezării de aici cu toate secvențele ei evolutive, a evoluat 
probabil în intervalul 4350-4150 î.Hr.Aproximativ în zona centrală a 
aşezării au fost descoperite vestigiile unei construcții care, judecând 
prin prisma situaţiei din teren, a fost considerată a fi o locuinţă ce a 
primit şi numărul XXIV.De regulă, o astfel de construcţie era realizată 
dintr-un schelet de rezistenţă din trunchiuri de copaci, întregi sau 
despicate, între care erau aranjate crengi sau tulpini de stuf sau papură 
dispuse între acestea. Apoi întreaga structură era acoperită cu lut care 
odată muiat cu ajutorul apei era apoi amestecat cu tulpini de plante 
tocate alături de paie şi pleavă. Podeaua, la rândul ei, era realizată 
dintr-o substructură de lemn, de regulă formată din trunchiuri de 
copaci despicate pe lung şi care erau acoperite cu un strat de lut 
amestecat cu nisip cu granulaţie mică, finisat cu grijă. În cazul acestei 
locuinţe, bucăţi mai mari sau mai mici de chirpic, arse la roşu, cu 
grosimi de maximum 5 cm şi amprente de trestie, acopereau o 
suprafaţă de cca 45 m?. După demontarea acestora s-a putut observa că 
inventarul consta în principal din fragmente ceramice, multe cu 
pictură tricromă (roşu, alb şi negru).Deosebit de interesant este faptul 
că platforma nu consta din trunchiurile de copaci despicate, relativ 
frecvente în unele situaţii, ci din blăni de lemn, dispuse perpendicular 
pe axul lung al construcţiei, demonstrând construirea mai îngrijită a 
sa.În interiorul acesteia, spre latura de vest a fost descoperită o 
construcție de cult cu dimensiuni de cca 1m x 1m, din lut ars, care 

prezintă la partea superioară busturile a două personaje cu dimensiuni 
diferite. Diferite alte fragmente tot de lut ars au permis presupunerea 
că acestea proveneau de la alte amenajări care nu au mai putut fi 
reconstituite.Resturile unei alte construcții (lpituri de pereţi cu 
amprente de nuiele şi pari de lemn), amplasate la cca 3,5 m de colţul 
de SV al locuinţei au fost interpretate drept ale unei anexe. În 
interiorul acesteia au fost descoperite câteva fragmente ceramice, 
resturi ale unor plăci de cuptor, trei percutoare, dar şi oase de animale 
şi câteva pietre. Această situație ar permite ipoteza că această 
construcție era utilizată în legătură cu ceremoniile organizate în 
construcția principală. 

Modelarea în lut într-o manieră impresionantă prezintă aspecte 
relevante pentru universul spiritual al comunităţilor cucuteniene. Cele 
două personaje reprezentate pe altar, sugerează existenţa unui univers 
în care omul ocupă un loc central, investit fiind cu atribute cosmice, 
fiecare detaliu demonstrând această concepție complexă privind 
lumea.Sunt argumentele ce permit să afirmăm că, fără îndoială, 
comunitatea de aici a jucat un rol proeminent de-a lungul fazei 
Cucuteni A, în mileniul V î.Hr. (acum peste 7000 de ani), posibil chiar 
fiind un centru de cult pentru zona respectivă.Muzeul Naţional de 
Istorie a Românieidin Bucureşti şi-a ales ca exponat al lunii martie 
2018 această piesă excepţională de cult — altarul descoperit în acestă 
aşezare preistorică cucuteniană de la Truşeşti — Ţuguieta (jud. 
Botoşani). 

